C 157/6
DA
Den Europæiske Unions Tidende
3.5.2023
UDTALELSER
REGIONSUDVALGET 153.
RU-PLENARFORSAMLING, 8.2.2023-9.2.2023
Det Europæiske Regionsudvalgs udtalelse om fremskridt med gennemførelsen af målene for bæredygtig udvikling (2023/C 157/02)
Ordfører:
Ricardo RIO (PT/EPP), borgmester i Braga
DET EUROPÆISKE REGIONSUDVALG (RU)
1. understreger regionernes og byernes engagement i målene for bæredygtig udvikling (verdensmålene), et universelt koncept for at opnå en mere retfærdig, lige, inklusiv, bæredygtig og modstandsdygtig verden, og deres betydning for en bæredygtig europæisk genopretning og langsigtet bæredygtig vækst; 2. fremhæver sin aktive rolle på europæisk plan med hensyn til verdensmålene.
Vedtagelsen af RU’s udtalelse om Opfyldelse af målene for bæredygtig udvikling inden 2030 sidste år var et vigtigt skridt, på linje med Rådets konklusioner fra juni 2021, og skal følges op af yderligere tiltag; 3. understreger, at vi snart er halvvejs med gennemførelsen af 2030-dagsordenen, og fremhæver udvalgets tro på verdensmålenes nytteværdi, navnlig med hensyn til at fremme politisk sammenhæng og inklusion på alle forvaltnings­ niveauer; 4. finder det beklageligt, at pandemien, krigen i Ukraine, den stigende inflation, energikrisen i Europa og andre nylige tendenser har bidraget til en tilbagegang med hensyn til at nå verdensmålene.
Udvalget understreger sin bekymring over den faldende klimaindsats og stigende fattigdomsrisiko, navnlig blandt sårbare grupper, personer med migrantbaggrund samt flygtninge, men gentager sin støtte til at fastholde fokus på verdensmålene på EU-plan og nationalt, regionalt og lokalt plan i overensstemmelse med deres respektive kompetenceniveauer; 5. mener, at alle bestræbelser på og initiativer til at løse kriser også kan ses som en mulighed for at bidrage til gennemførelsen af verdensmålene og tilføre denne ny energi; 6. bekræfter, at verdensmålene muligvis er den eneste helhedsorienterede plan for fremtiden, som kan skabe en balance mellem de mange rammer på alle niveauer — Parisaftalen, de nationale genopretnings- og resiliensplaner under genopretnings- og resiliensfaciliteten, konventionen om den biologiske mangfoldighed, den europæiske grønne pagt, den nye dagsorden for byer osv.
Udvalget fremhæver endvidere verdensmålenes helhedsorienterede og universelle karakter, idet de berører videnskabelige, økonomiske og politiske aktører samt civilsamfundet og alle borgere på samtlige forvaltningsniveauer; 7. efterlyser et stærkere EU-engagement og en overordnet strategi for gennemførelsen af verdensmålene.
Udvalget henleder opmærksomheden på de lokale og regionale myndigheders rolle og ressourcer samt på den beklagelige mangel på henvisninger til verdensmålene og den territoriale dimension i de nationale genopretnings- og resiliensplaner; 8. fremhæver, at et stigende antal byer og regioner i Europa anvender verdensmålene til at støtte deres overordnede strategi for vækst/genopretning, og at denne territoriale dimension skal indgå i EU's bidrag til FN's topmøde om verdensmålene i september 2023.
Udvalget mener, at nye gennemførelsesstrategier for FN's verdensmål bør tage udgangspunkt i en bottom-up-tilgang, eftersom der på lokalt og regionalt plan kan anvendes en mere inklusiv tilgang, herunder ved at inddrage forskellige relevante aktører på stedet;